|  |  |
| --- | --- |
| Møde den: 25. august 2023 kl. 8.00-8.45  Mødelokale på Sandbjerg Gods  Akademisk Råd  Til stede: Anna Piil Damm, Anne Bøllingtoft, Emil Martin Damgaard Christensen, Klaus G. Grunert, Morten Rask (prodekan), Niels Mejlgaard (prodekan), Osman Skjold Kingo (formand), Palle Bo Madsen, Rune Stubager, Thomas Friis Søgaard, Thomas Pallesen (dekan).  Fraværende: Anne Mette Kjær, Asger Rasch Pedersen, Caroline Grønkjær Madsen, Carsten Tanggaard, Christian Tang Lystbæk, Emil Karlebjerg, Juliane Möllmann, Katharina Haffner Ankerstjerne, Katrine Rasmussen (observatør for adjunkterne), Merete Elmann, Michael H. Jensen, Lars Bækgaard, Søren Arvig Verdoner.  Endvidere deltog: Anja Sandholt Hald (referent). | Referat |

1. **Godkendelse af referat**

Akademisk Råd godkendte referat fra møde i Akademisk Råd den 12. juni 2023 uden bemærkninger.

1. **Orientering**

Formanden:

* + Formandskredsens deltagelse på bestyrelsesmøde den 26. juni.

På Akademisk Råds mødet i juni blev formandskredsens input til bestyrelsesmødet gennemgået.

På selve mødet oplevede formændene at blive taget pænt imod. Bestyrelsesmedlemmerne og den nye bestyrelsesformand lyttede og spurgte interesseret ind til emnerne. Det var formandens indtryk, at den nye bestyrelsesformand er meget interesseret i Akademisk Råds arbejde og synspunkter.

* + Valg til Akademisk Råd

Til det kommende universitetsvalg er alle medlemmer af Akademisk Råd på valg inkl. VIP’erne. Formanden opfordrede alle til at overveje deres position og om de ønsker at genopstille. Formanden orienterede også om, at han har valgt ikke at genopstille til Akademisk Råd.

I forbindelse med overvejelser om medlemmernes opstilling til rådet, opfordrede formanden medlemmerne til at overveje, om formandsposten kunne være noget for dem. Det er formandens vurdering, at det vil være mest hensigtsmæssig, såfremt et medlem med lidt anciennitet i Akademisk Råd vælges som ny formand.

Dekanen takkede formanden for indsatsen de seneste 6 år.

Dekanen:

* + Kandidatreformen – seneste nyt

Under Akademisk Råds seminaret gennemgik rektor universitetets arbejde med at påvirke ændringer i kandidatreformen samt det kommende arbejde, hvor der blandt andet afventes en udspil fra kandidatudvalget. Dekanen henvist til dette oplæg.

Dekanen er bekymret for, at Aarhus BSS kan blive ramt af overimplementering, da fakultetet består af både cand.merc/business aktiviteter og traditionelle samfundsvidenskab. I modsætning hertil består henholdsvis CBS og KU af hovedsageligt enten cand.merc/business aktiviteter og henholdsvis traditionel samfundsvidenskab. Dekanen har rejst denne bekymring over for rektor.

I relation til reformens dimensioneringsudspil, lægges der op til en model, hvor der tages udgangspunkt i studenterantallet fra 2018-2022. Hvis denne model fastholdes, vil Aarhus BSS’ optag i 2023 ligge nogenlunde på det forventede dimensionerede niveau, da der gennem de seneste år har været et reduceret studenteroptag.

For så vidt angår erhvervsrettede kandidatuddanneler, er der i det politiske udspil mulighed for at lave en model med obligatorisk praktik. Dette vil blive drøftet med på AU, på fakultetet og med eksterne samarbejdspartnere som fx CBS og KU.

Et medlem nævnte, at studerende på en række uddannelser allerede tager i projektorienteret forløb. Prodekanen for uddannelse svarede, at der er forskel på projektorienteret forløb og praktik. De projektorienteret forløb er gratis for virksomhederne, mens virksomhederne vil skulle betale for praktikanter. Herudover er der en række øvrige udfordringer, der skal overvejes i forbindelse med en beslutning om at indføre en model med obligatorisk praktik. Det er også vigtigt at holde for øje, at der allerede er en stor efterspørgsel efter vores studerende.

1. **Indstilling af æresdoktorer 2024**

Rådet tiltrådte indstillingen af de to foreslået kandidater.

1. **Årlig status forhandleplan for ligestilling og diversitet**

AU’s handleplan for 2023-2025 er vedtaget. Der er vedtaget fire handle-punkter, som det forventes, at alle fagområder følger, hvilket Aarhus BSS selvfølgelig også vil arbejde med.

Herudover er der fastsat særlige fakultetsindsatser. På Aarhus BSS er det i samarbejde med forskningsudvalget og ph.d.-udvalget besluttet at sætte fokus på mobilitet for unge forskere. Der vil stadig være fokus på faglig udfordring og internationalisering, men målet er at undersøge, om der kan findes mere smidige løsninger med hensyn til unge forskere med familier. Der vil blive afholdt en række workshops herom mv., hvor udfordringerne vil blive drøftet. Det skal gøres inden for nuværende internationaliserings ambition.

Af øvrige aktiviteter på ligestillingsområdet blev der henvist til Aarhus BSS ligestillingskonference i marts. Konferencen tog udgangspunkt i en rapport fra Institut for Statskundskab om barrierer for kønsligestilling på instituttet. Der var mange gode diskussioner og overvejelser, om andre institutter kan anvende tilsvarende tilgange.

Herudover blev der oplyst, at professor og viceinstitutleder fra Psykologi Institut Dorthe Kirkegaard Thomsen er trådt ind i AU’s ligestillings og diversitetsudvalg. Dorthe Kirkegaard Thomsen er ligeledes med i Aarhus BSS Forsknings- og ligestillings udvalg og hun skal være lead på Aarhus BSS ovenstående indsats.

Et medlem anførte, at det i forhold til Aarhus BSS indsats bør betones, at udgangspunktet fortsat bør være, at de ph.d.-studerende tager på et udenlandsophold, men at der under visse omstændigheder kan vælges andre modeller.

Medlemmet anførte endvidere, at der i forhold til AU’s handleplan ikke lader til at være indsat egentlig mål med indsatserne. Det vil derfor være svært at måle på handlepunkterne.

Til sidst anførte medlemmet en bekymring til Arts fakultetsspecifikke indsats. På Arts vil de skabe diversitet i curriculum. Medlemmet anser det for meget problematisk, hvis dette kan smitte af på andre fagligheder. Der blev derfor stillet forslag om at give skriftlig besked til universitetsledelsen om denne bekymring.

Formanden tilkendegav, at han var helt enig i bekymringen. Han ser paralleller til en uheldig situation der er opstået på psykologistudiet på Københavns Universitetet. Han mener også, at det er uheldigt i forhold til undervisernes ytringsfrihed og kvaliteten i undervisningen.

Prodekanen for uddannelse henviste til, at det er i studienævnene, at uddannelsernes kvalitet fastlægges.

Der var herefter opbakning blandt fra AR til at give underretning til universitetsledelsen om bekymringen.

1. **Udpegning af medlem til Jubilæumsfonden for Aarhus BSS**

Rådet besluttede efter forslag fra fonden at udpege lektor Mona Toft Madsen.

1. **Eventuel kommunikation fra mødet til Universitetsledelsen**

Jf. punkt 4 udarbejdes der et brev til universitetsledelsen.

1. **Eventuelt**

Mødet sluttede kl. 8.45